Virallinen lehti nro C 175 , 21/06/1999 s. 0253



B4-0252, 0264, 0268, 0306 ja 0307/99 Päätöslauselma Indonesian ihmisoikeustilanteesta Molukkien saaristossa ja Itä-Timorissa Euroopan parlamentti, joka - ottaa huomioon aikaisemmat päätöslauselmansa Indonesian tilanteesta, A. ottaa huomioon, että 7. kesäkuuta 1999 Indonesiassa pidetään valtakunnalliset Indonesian parlamentin (Dewan Perwakilan Rakyat) vaalit, B. ottaa huomioon Molukkien saariston väkivaltaiset tapahtumat, joiden vuoksi 200 ihmistä on kuollut ja tuhansien perheiden kodit ovat tuhoutuneet, C. on huolissaan Indonesian turvallisuuspalvelun tavasta hallita mellakoita ja sekä kristittyjen että muslimien syytöksistä, joiden mukaan paikalliset poliisi- ja sotilasvoimat kannattavat vastapuolta, D. ottaa huomioon, että tällä hetkellä Molukeilla on yli 9 000 sotilasta ja paikallisten ja alueellisten viranomaisten sekä poliisivoimien toimet näiden väkivaltaisten tapahtumien lopettamiseksi ovat olleet vähäisiä, E. ottaa huomioon, että eri etnistä alkuperää olevat ja eri uskontoja tunnustavat ovat vuosia asuneet rauhanomaisesti tällä alueella, F. on tietoinen siitä, että Indonesian nykyiset taloudelliset ongelmat ovat syynä laajojen kansanryhmien köyhtymiseen ja maan sisäisen epävakauden kasvuun ja että Ambonin saarelta on paennut tuhansia ihmisiä, mistä on aiheutunut vakava pakolaisongelma; 1. Kehottaa Indonesian hallitusta lopettamaan Molukkien saariston väkivaltaiset tapahtumat, palauttamaan lain voiman alueella ja edistämään eri etnistä alkuperää ja eri uskontoja tunnustavien ihmisten rauhanomaista yhteiseloa; 2. Pyytää presidentti Habibieta ryhtymään välittömästi toimiin täyttääkseen antamansa lupaukset ihmisoikeuksien kunnioittamisesta ja suojelemisesta; 3. Tuomitsee kaiken väkivallan käytön ja kehottaa Indonesian viranomaisia takaamaan väkivallattomat keinot hallita ihmisjoukkoja ja tuomaan ihmisoikeusrikoksiin syyllistyneet Indonesian armeijan joukot oikeuden eteen; 4. Kehottaa Indonesian hallitusta olemaan turvautumatta minkäänlaiseen väkivaltaan rauhanomaisten mielenosoitusten järjestämisen vastustamiseksi ja varmistamaan, että sen lupaus vapaiden ja demokraattisten vaalien järjestämisestä täytetään mahdollisimman pian; kehottaa toimimaan erityisesti sen puolesta, että demokratia toteutuu Indonesiassa, järjestetään demokraattiset vaalit, noudatetaan ihmisoikeuksia, parannetaan väestön elinoloja ja torjutaan korruptiota; 5. Kehottaa jälleen Indonesian hallitusta ryhtymään tarvittaviin toimiin maan talousjärjestelmän uudistamiseksi niin, että sen väestön enemmistön tarpeet otetaan huomioon, ja kehottaa komissiota ja neuvostoa antamaan tukensa Indonesian hallitukselle sen toteuttaessa näitä välttämättömiä taloudellisia uudistuksia; 6. Kehottaa komissiota ja jäsenvaltioita toimittamaan pikaisesti humanitääristä apua, kuten suojaa, lääkkeitä ja ruokaa; 7. Kehottaa Indonesian viranomaisia lisäämään ponnistelujaan varmistaakseen, että tulevat vaalit ovat vapaat ja oikeudenmukaiset; 8. Kehottaa neuvostoa ja komissiota tukemaan Indonesian demokratiakehitystä; 9. Vaatii, että Itä-Timorin kansalle annetaan mahdollisuus harjoittaa itsemääräämisoikeuttaan YK:n valvoman kansanäänestyksen avulla; 10. Kehottaa puhemiestään välittämään tämän päätöslauselman neuvostolle, komissiolle ja Indonesian hallitukselle, YK:n ihmisoikeusvaltuutetulle, siirtomaajärjestelmän purkamisesta vastaavan YK:n komitean pääsihteerille ja Aseanille.